Title: ระเบียบคณะกรรมการข้าราชการฝ่ายศาลปกครอง ว่าด้วยวิทยุโทรศัพท์เคลื่อนที่ พ.ศ. 2558

ระเบียบคณะกรรมการข้าราชการฝ่ายศาลปกครอง

ระเบียบคณะกรรมการข้าราชการฝ่ายศาลปกครอง
ว่าด้วยวิทยุโทรศัพท์เคลื่อนที่
พ.ศ. ๒๕๕๘

อาศัยอำนาจตามความในมาตรา ๘๔ วรรคหนึ่ง (๘)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง ว่าด้วยวิทยุโทรศัพท์เคลื่อนที่
พ.ศ. ๒๕๕๘

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
สำนักงาน หมายความว่า
สำนักงานศาลปกครอง
เลขาธิการ หมายความว่า
เลขาธิการสำนักงานศาลปกครอง
ข้าราชการ หมายความว่า
ตุลาการศาลปกครองและข้าราชการฝ่ายศาลปกครอง
วิทยุโทรศัพท์เคลื่อนที่ หมายความว่า
วิทยุโทรศัพท์เคลื่อนที่ แบตเตอรี่ สายชาร์จและหมายความรวมถึงแท็บเล็ต
ที่สำนักงานจัดให้แก่ข้าราชการด้วย
ค่าใช้บริการ หมายความว่า
ค่าเช่าหมายเลข ค่าใช้บริการในประเทศ และค่าใช้บริการระหว่างประเทศ
และหมายความรวมถึงค่าใช้บริการเสริมและอื่น ๆ ด้วย

ข้อ ๔  ให้เลขาธิการรักษาการตามระเบียบนี้
และให้มีอำนาจออกประกาศ คำสั่งหรือหลักเกณฑ์เพื่อปฏิบัติการให้เป็นไปตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้
ให้คณะกรรมการข้าราชการฝ่ายศาลปกครองเป็นผู้วินิจฉัย คำวินิจฉัยนั้นให้เป็นที่สุด

หมวด ๑
การจัดหา

ข้อ ๕  ให้สำนักงานจัดวิทยุโทรศัพท์เคลื่อนที่ให้แก่ข้าราชการผู้ดำรงตำแหน่งตามบัญชีแนบท้ายระเบียบนี้
หากข้าราชการผู้ใดดำรงตำแหน่งหลายตำแหน่งให้สำนักงานจัดวิทยุโทรศัพท์เคลื่อนที่ให้เพียงตำแหน่งเดียวเท่านั้น
ในกรณีที่ใช้วิทยุโทรศัพท์เคลื่อนที่แล้ว
ให้ใช้วิทยุโทรศัพท์เคลื่อนที่นั้นไปจนกว่าจะพ้นจากตำแหน่งหรือเมื่อสำนักงานเรียกให้ส่งคืน

ข้อ ๖  ในกรณีมีความจำเป็นเพื่อประโยชน์ของทางราชการที่สำนักงานต้องจัดวิทยุโทรศัพท์เคลื่อนที่ให้แก่ข้าราชการนอกเหนือจากบัญชีแนบท้ายระเบียบนี้
ให้อยู่ในดุลพินิจของเลขาธิการ

หมวด ๒
การใช้และการส่งคืน

ข้อ ๗  การใช้วิทยุโทรศัพท์เคลื่อนที่
ให้ข้าราชการใช้ดุลพินิจในการใช้ โดยคำนึงถึงความประหยัดและประโยชน์ของทางราชการ

ข้อ ๘  ให้ข้าราชการส่งวิทยุโทรศัพท์เคลื่อนที่คืนสำนักงานทันทีนับแต่วันที่พ้นจากตำแหน่งหรือภายในวันที่สำนักงานกำหนดให้ส่งคืน

ข้อ ๙  วิทยุโทรศัพท์เคลื่อนที่ที่สำนักงานได้รับคืนตามข้อ
๘ ให้สำนักงานบริหารการใช้วิทยุโทรศัพท์เคลื่อนที่ให้กับข้าราชการที่ยังไม่ได้รับการจัดวิทยุโทรศัพท์เคลื่อนที่ตามระเบียบนี้
แต่หากยังมีวิทยุโทรศัพท์เคลื่อนที่เหลืออยู่อีก
ให้สำนักงานบริหารการใช้วิทยุโทรศัพท์เคลื่อนที่เพื่อประโยชน์ของทางราชการต่อไป

หมวด ๓
การเบิกจ่าย

ข้อ ๑๐  ให้สำนักงานเบิกจ่ายค่าใช้บริการวิทยุโทรศัพท์เคลื่อนที่ให้แก่ข้าราชการได้ไม่เกินอัตราตามบัญชีแนบท้ายระเบียบนี้
โดยให้รวมค่าใช้บริการแท็บเล็ตในวงเงินดังกล่าวไว้ด้วย
เว้นแต่ในกรณีมีความจำเป็นเพื่อประโยชน์ของทางราชการ
ให้เลขาธิการใช้ดุลพินิจกำหนดอัตราค่าใช้บริการให้แก่ข้าราชการเกินกว่าอัตราตามบัญชีแนบท้ายระเบียบนี้
ในวงเงินเมื่อรวมกับอัตราค่าใช้บริการตามบัญชีแนบท้ายระเบียบนี้แล้วไม่เกิน ๓,๐๐๐ บาท ต่อเดือนต่อคน
ค่าใช้บริการให้เบิกจ่ายได้ภายในวงเงินไม่เกินตามวรรคหนึ่ง
สำหรับค่าใช้บริการส่วนเกินให้ข้าราชการที่ได้รับการจัดวิทยุโทรศัพท์เคลื่อนที่เป็นผู้รับผิดชอบค่าใช้จ่ายเอง
โดยให้สำนักงานดำเนินการเรียกเก็บเงินส่วนที่เกินวงเงินอัตราที่กำหนดจากข้าราชการที่ได้รับการจัดวิทยุโทรศัพท์เคลื่อนที่เพื่อสมทบจ่ายเป็นค่าใช้บริการตามใบแจ้งหนี้
หากไม่สามารถเรียกเก็บได้ทันให้เบิกจ่ายจากเงินงบประมาณประจำปีไปก่อน
และดำเนินการเก็บเงินส่วนที่เกินวงเงินจากข้าราชการดังกล่าวเพื่อส่งคืนสำนักงานโดยเร็ว

หมวด ๔
การเก็บรักษาและซ่อมบำรุง

ข้อ ๑๑  การเก็บรักษาวิทยุโทรศัพท์เคลื่อนที่
ให้อยู่ในความควบคุมและความรับผิดชอบของข้าราชการที่ได้รับการจัดวิทยุโทรศัพท์เคลื่อนที่

ข้อ ๑๒  ในกรณีที่วิทยุโทรศัพท์เคลื่อนที่ได้ลงทะเบียนครุภัณฑ์ของสำนักงานไว้แล้วเกิดการสูญหายหรือเสียหายอันเกิดจากการกระทำของข้าราชการที่ได้รับการจัดวิทยุโทรศัพท์เคลื่อนที่
ข้าราชการผู้นั้นต้องรับผิดชดใช้ค่าสินไหมทดแทนให้แก่ทางราชการทุกกรณี
ในกรณีชดใช้เป็นวิทยุโทรศัพท์เคลื่อนที่จะต้องเป็นวิทยุโทรศัพท์เคลื่อนที่อย่างเดียวกัน
โดยมีสภาพ คุณภาพ และลักษณะไม่ด้อยกว่า
และใช้งานแทนได้เช่นเดียวกับวิทยุโทรศัพท์เคลื่อนที่ที่สูญหายหรือเสียหาย
การชดใช้ค่าเสียหายเป็นวิทยุโทรศัพท์เคลื่อนที่ตามวรรคสอง
ให้มีการตรวจรับตามระเบียบคณะกรรมการข้าราชการฝ่ายศาลปกครอง ว่าด้วยการพัสดุ
และแจ้งสำนักงานเพื่อกำหนดหมายเลขทะเบียนทรัพย์สินให้กับวิทยุโทรศัพท์เคลื่อนที่ที่ได้รับชดใช้
สำหรับวิทยุโทรศัพท์เคลื่อนที่ที่สูญหาย
ให้เจ้าหน้าที่พัสดุลงจ่ายพัสดุนั้นออกจากทะเบียนทันทีแล้วแจ้งสำนักงานการตรวจเงินแผ่นดิน
หรือสำนักงานการตรวจเงินแผ่นดินภูมิภาคแล้วแต่กรณีทราบภายใน ๓๐ วัน
นับแต่วันลงจ่ายตามระเบียบคณะกรรมการข้าราชการฝ่ายศาลปกครองว่าด้วยการพัสดุ

ข้อ ๑๓  ในกรณีวิทยุโทรศัพท์เคลื่อนที่เสียหายที่พิสูจน์ได้ว่าไม่ได้เกิดจากการกระทำของข้าราชการที่ได้รับการจัดวิทยุโทรศัพท์เคลื่อนที่
ให้ทำการซ่อมบำรุงให้อยู่ในสภาพพร้อมที่จะใช้ได้ดีอยู่เสมอโดยให้เบิกจ่ายจากเงินงบประมาณประจำปี

บทเฉพาะกาล

ข้อ ๑๔  การจัดวิทยุโทรศัพท์เคลื่อนที่ให้แก่ข้าราชการก่อนวันที่ระเบียบนี้มีผลใช้บังคับให้ถือเป็นการจัดวิทยุโทรศัพท์เคลื่อนที่ตามระเบียบนี้

ประกาศ
ณ วันที่ ๑๖ มกราคม พ.ศ. ๒๕๕๘
หัสวุฒิ
 วิฑิตวิริยกุล
ประธานศาลปกครองสูงสุด
ประธานกรรมการข้าราชการฝ่ายศาลปกครอง

[เอกสารแนบท้าย]

๑. บัญชีตำแหน่งและอัตราค่าใช้บริการ

(ดูข้อมูลจากภาพกฎหมาย)

ปริยานุช/ผู้จัดทำ
๒๙ มกราคม ๒๕๕๘

วิศนี/ผู้ตรวจ
๒ กุมภาพันธ์
๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๕ ก/หน้า ๔๘/๒๗ มกราคม ๒๕๕๘